Jelaskan Mengukur pemanasan global dari Pemanasan global dalam bahasa melayu

Pada awal 1896, para saintis beranggapan bahawa membakar bahan api fosil akan mengubah komposisi atmosfera dan dapat meningkatkan suhu purata global. Hipotesis ini disahkan tahun 1957 ketika para pengkaji yang bekerja pada program penyelidikan global iaitu Tahun Geofizik Antarabangsa, mengambil sampel atmosfera dari puncak gunung Mauna Loa di Hawaii. Hasil pengukurannya menunjukkan terjadi peningkatan ketepuan karbon dioksida di atmosfera. Setelah itu, komposisi atmosfera terus diukur dengan cermat. Data-data yang dikumpulkan menunjukkan bahawa memang terjadi peningkatan ketepuan gas-gas rumah hijau di atmosfera.

Para saintis juga telah lama menduga bahawa iklim global semakin memanas, tetapi mereka tidak mampu memberikan bukti-bukti yang tepat. Suhu terus bervariasi dari waktu ke waktu dan dari satu lokasi ke lokasi yang lainnya yang memerlukan bertahun-tahun pengamatan iklim untuk memperoleh data-data yang menunjukkan suatu kecenderungan yang jelas. Catatan pada akhir 1980-an agak memperlihatkan kecenderungan pemanasan ini, akan tetapi data statistik ini hanya sedikit dan tidak dapat dipercayai.

Stesen cuaca pada awalnya terletak dekat dengan kawasan bandar hinggakan pengukuran suhu dipengaruhi oleh haba yang dipancarkan oleh bangunan dan kenderaan lalu lalang serta yang disimpan oleh bahan bangunan dan jalan. Sejak 1957, data-data diperoleh dari stesen cuaca yang yang lebih dipercayai (terletak jauh dari bandar), serta dari satelit. Data-data ini memberikan pengukuran yang lebih tepat, terutama pada 70 peratus permukaan planet yang tertutup lautan. Data-data yang lebih tepat ini menunjukkan bahawa kecenderungan kepanasan Permukaan bumi benar-benar terjadi. Jika dilihat pada akhir abad ke-20, tercatat bahawa sepuluh tahun terpanas selama seratus tahun terakhir terjadi setelah tahun 1980, dan tiga tahun terpanas terjadi setelah tahun 1990, dengan 1998 menjadi yang paling panas.

Dalam laporan yang dikeluarkan tahun 2001, Panel Antara Kerajaan tentang Perubahan Iklim (Intergovernmental Panel on Climate Change, IPCC) menyimpulkan bahawa suhu udara global telah meningkat 0.6 darjah Celsius (1 darjah Fahrenheit) sejak 1861. Panel setuju bahawa pemanasan tersebut terutama disebabkan oleh kegiatan manusia yang menambah gas-gas rumah hijau ke atmosfera. IPCC turut meramal peningkatan suhu purata global akan meningkat   antara tahun 1990 dan 2100, malah juga memperingatkan bahawa meskipun ketepuan gas di atmosfera tidak bertambah lagi sejak tahun 2100, iklim tetap terus memanas selama tempoh tertentu akibat pelepasan yang telah dilepaskan sebelumnya. Karbon dioksida akan tetap berada di atmosfera selama seratus tahun atau lebih sebelum alam mampu menyerapnya kembali.

Jika pelepasan gas rumah hijau terus meningkat, para ahli meramalkan, ketepuan karbon dioksida di atmosfera dapat meningkat hingga tiga kali ganda pada awal abad ke-22 apabila dibandingkan masa sebelum era industri. Akibatnya, akan terjadi perubahan iklim secara mendadak. Walaupun sebenarnya peristiwa perubahan iklim ini telah terjadi beberapa kali sepanjang sejarah Bumi, manusia akan menghadapi masalah ini dengan risiko populasi yang sangat besar.